Ons jongvolwassene Bybelstudiegroep (huLLe) het besluit om met 'n nuwe reeks te begin, met die naam "Soos toe ons jonk was..." ons gaan in hierdie reeks ons Kinderbybels bietjie afstof om die stories op 'n nuwe manier te ontdek.
'n Groot gedeelte van ons Godsbeeld word al van jongs af gevorm en ons bevraagteken nie sommer weer die dinge wat ons as kleuters of laerskoolkinders geleer het nie. Die sosio-historiese agtergrond wat ons egter vir ons navorsing gebruik gaan egter nuwe insigte bring en hopelik ook ons Godsbeeld verbreed. Die Bybelstudieagtergrond wat ons primêr sal gebruik is 'n produk van ons gemeente se Bybelstudie en is by Biblaridion beskikbaar.
'n Verdere doel van die Bybelstudies is om nuwe kategesemateriaal te skep. Mens kom toenemend agter hoe beperk kinders se Bybelkennis is en ons het as gemeente in 2011 besluit om meer op Bybelverhale te fokus. Ons wil ook graag gesinne bemagtig om op 'n sinvolle wyse hierdie verhale in hulle alledaagse lewe in te bou. 'n Nuwe reeks wat op gesinsbediening fokus het ook hieruit gevolg en u is welkom om dit van my aan te vra indien jy dit sou verlang. Die Werksblaaie van die verskillende verhale is hier onder beskikbaar en jy is welkom om dit ook aan te wend indien jy die nodige erkenning aan die skrywer daarvoor gee.